മഴ: ഒരാഴ്ചയ്ക്കിടെ നശിച്ചത് 304 ഹെക്ടര് നെല്കൃഷി നാശനഷ്ടം 457 ലക്ഷം പാലക്കാട്: ഒന്നാംവിളയുടെ കൊയ്ത്ത് സമയത്ത് മഴ തുടരുന്നത് കര്ഷകരെ ഏറെ ദുരിതത്തിലാക്കുന്നു. ഒരാഴ്ചയ്ക്കിടെ ജില്ലയില് പെയ്ത കനത്ത മഴ കാരണം 304 ഹെക്ടര് നെല്കൃഷിയാണ് വെള്ളം കയറി നശിച്ചത്. 457 ലക്ഷം രൂപയുടെ നാശനഷ്ടമുണ്ടായാതായി കൃഷിവകുപ്പ് ജില്ലാ ഡെപ്യൂട്ടി ഡയറക്ടര് പി.എ.ഷീന പറഞ്ഞു. ജില്ലയിലെ വിവിധ പ്രദേശങ്ങളിലായി 972 കര്ഷകരുടെ വിളകളാണ് നശിച്ചത്. ആലത്തൂര്, കുഴല്മന്ദം, ചിറ്റൂര്, കൊല്ലങ്കോട്, കുത്തനൂര്, തേങ്കുറുശ്ശി, നെന്മാറ എന്നീ മേഖലകളിലാണ് കൂടുതല് നാശനഷ്ടം സംഭവിച്ചത്. കുഴല്മന്ദത്ത് 39 ഹെക്ടറും നെന്മാറയില് 38 ഹെക്ടര് നല്കൃഷിയും നശിച്ചിട്ടുണ്ടെന്ന് അധികൃതര് അറിയിച്ചു. കൊയ്ത്തു ആരംഭിച്ചതു മുതല് മഴ തുടങ്ങിയതോടെ കര്ഷകര്ക്ക് കൊയ്തെടുത്ത നെല്ല് ഉണക്കാനും സൂക്ഷിക്കാനും കഴിയാതെ ഏറെ ദുരിതത്തിലാണ് കര്ഷകര്. നെല്ലില് ഈര്പ്പം നിലനില്ക്കുന്നതിനാല് സംഭരണവും പ്രതിസന്ധിയിലാണ്. കടമെടുത്തും പാട്ടത്തിനെടുത്തും കൃഷി ഇറക്കിയവരാണ് ഇപ്പോള് വെട്ടിലായിരിക്കുന്നത്. വീണുപോയ നെല്ച്ചെടികള് യന്ത്രം ഉപയോഗിച്ച് കൊയ്തെടുക്കാന് സാധിക്കാത്തതിനാല് മിക്ക പാടശേഖരങ്ങളിലെയും നെല്ല് മുളച്ച അവസ്ഥയാണ്. തൊഴിലാളികളെ ഉപയോഗിച്ച് ഇവ കൊയ്തെടുക്കാന് ഏറെ നഷ്ടമാണ് ഉണ്ടാകുകയെന്നാണ് കര്ഷകര് പറയുന്നത്. വരും ദിവസങ്ങളിലും മഴ തുടര്ന്നാല് എന്തു ചെയ്യുമെന്ന് അറിയാതെ ആശങ്കയിലാണ് കര്ഷകര്.